Rowers vermoor glo bejaarde vrou in haar huisDie polisie van Mpumalanga het Donderdag gesê hulle het ŉ volskaalse soektog van stapel gestuur nadat Charlotte Kruger, ŉ bejaarde vrou van Lydenburg, tydens ŉ huisbraak vermoor is. Kol. Leonard Hlathi, ŉ polisiewoordvoerder, het gesê Charlotte (66) en haar 70-jarige man was besig om televisie te kyk toe die twee rowers hulle omstreeks 02:00 verlede Vrydag in hul huis oorval het. “Hulle het die bejaarde egpaar met draad vasgebind en lappe in hul monde ingedruk,” het Hlathi gesê. Volgens Hlathi is Charlotte dood omdat die lap te diep in haar mond ingedruk is. Die rowers het ŉ plasma-televisie, hoëtroustel en ŉ vuurwapen gesteel. Die polisie ondersoek ŉ saak van moord en huisbraak. Die polisie het ŉ beroep op die gemeenskap gedoen om saam met hulle te werk om die verdagtes aan te keer.